Eivind Aarset
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Eivind Aarset er prisbelønnet norsk gitarist og komponist som har jobbet mye i grenselandet mellom jazz og rock, men som også har innlemmet elementer fra blant annet elektronisk musikk i sitt uttrykk.
Bakgrunn og karriere Aarset begynte å spille gitar rundt 12-årsalderen, og var tidlig inspirert av musikken til blant andre Jimi Hendrix og Deep Purple. Ved begynnelsen av 1980-årene spilte han med ulike pop- og rockorienterte artister og band, blant annet hardrock-gruppen Road. Rundt midten av tiåret spilte han i mer jazzorienterte sammenhenger, blant annet med Anne-Marie Giørtz Band. Senere på 1980-tallet bidro han på utgivelser med blant andre Jahn Teigen, Sigvart Dagsland, Ute Til Lunch og Mari Boine. Han gjorde seg senere gjeldende med gruppen Ab und Zu. Gruppen albumdebuterte med Ab und Zu i 1989, og har foruten de faste medlemmene Aarset, vokalist Anne-Marie Giørtz og bassist Olaf Kamfjord hatt bidrag fra blant andre Paolo Vinaccia, Audun Kleive og Nils Petter Molvær. Bandet har også gitt ut albumene Totally (1996) og Spark of Life (2002). Fra 1990-årene har Aarset samarbeidet med musikere som Arild Andersen, Bugge Wesseltoft og Bendik Hofseth. Han gjorde seg særlig bemerket gjennom samarbeider med Nils Petter Molvær, blant annet med sentralt bidrag på Molværs «future jazz»-gjennombrudd Khmer (1997). Aarset har siden spilt og samarbeidet med Molvær i flere ulike konstellasjoner. Eivind Aarset har siden siste halvdel av 1990-tallet også lagd stadig mer musikk under eget navn. Til Maijazz i Stavanger i 1997 laget han bestillingsverket Sju, som ble videreført til det kritikerroste albumet Électronique Noire (1998). En oppfølger, Light Extracts, innspilt med et ensemble med navn etter førstealbumet, kom ut i 2001. Medlemmer fra denne innspillingen medvirket også på utgivelsene Sonic Codex (2007) og Live Extracts (2010). I senere år har Aarset blant annet samarbeidet med musikere som den tunisiske sangeren og oud-spilleren Dhafer Youssef, dessuten Arve Henriksen, David Sylvian, Jon Hassell og Mats Eilertsen. Albumet Snow Catches On Her Eyelashes, lagd i samarbeid med Jan Bang og med bidrag fra blant andre Nils Petter Molvær og Sidsel Endresen, kom ut i 2020. Med bandet Eivind Aarset 4-Tet gav han i 2021 ut innspillingen Phantasmagoria (Or) A Different Kind Of Journey. I tillegg til jazz og tilstøtende, eksperimentelle uttrykk, har Aarsets eiendommelige, atmosfæriske gitarspill vært å høre på innspillinger med blant andre Arve Tellefsen, Jan Eggum, Sissel Kyrkjebø og Anneli Drecker. Priser Eivind Aarset ble tildelt Buddy-prisen 2021. Familie Aarset er gift med sangeren Anne-Marie Giørtz. Les mer i Store norske leksikon jazz jazz i Norge rock Eksterne lenker Eivind Aarseths hjemmeside